小師智臨禪客寫真求贊
作者：釋正覺
朝代：宋

paragraphs: 雲石雪松，歲寒之友從。
曉月霜鐘，清白之音容。
自樂也村歌社舞，平懷也牧笛歸農。
暴雨卒風，潛神堂而避陣。
吼雷掣電，戰禪席而交鋒。
十分閑暇，一等疏慵。
青山白雲之去就，浮萍流水之行蹤。
披霧變文豹，吟雲蛻骨龍。
身老藝孤兮難其授子，智齊德半兮未可傳宗。